**Az egészségügyi alapellátás körzeteiről szóló 10/2016.(V.26.) önkormányzati rendelet** **módosításának általános indokolása:**

Az egészségügyi alapellátásról szóló 2015. évi CXXIII. törvény ( a továbbiakban: Alapellátási törvény) 6. § (1) bekezdése felhatalmazza a települési önkormányzat képviselő-testületét arra, hogy állapítsa meg és alakítsa ki az egészségügyi alapellátások körzeteit.

Kiskőrös Város Képviselő-testülete

* a 88/2020.sz. Képv.test. határozattal a Szűcs József utca közterület elnevezését Seres Sámuel utca elnevezésre,
* a 89/2020.sz. Képv.test. határozattal a Gorkij utca közterület elnevezését Hétház utca elnevezésre,
* a 16/2021.sz. Képv.test. határozattal a Kilián György utca közterület elnevezését Dr. Staud Lajos utca elnevezésre,
* a 38/2021.sz. Képv.test. határozattal az Úttörő utca közterület elnevezését Rózsa utca elnevezésre változtatta.

A Kiskőrösi Óvodák alapító okirata módosításra került, mivel két tagóvoda, a Mohácsi utcai Óvoda és a Thököly utcai Óvoda megszűnt, és létesült egy új óvoda, a Kőrisfa utcai Óvoda (6200 Kiskőrös, Kőrisfa utca 14.), amely a Kiskőrösi Óvodák székhelye lett. A Kiskőrös Térségi Bem József Általános Iskola elnevezése Kiskőrösi Bem József Általános Iskolára, a Kiskunhalasi Szakképzési Centrum Wattay Szakképző Iskolája és Kollégiuma elnevezése Kiskunhalasi Szakképzési Centrum Kiskőrösi Wattay Technikum és Kollégiumra, a Kiskőrösi Petőfi Sándor Evangélikus Óvoda, Általános Iskola, Gimnázium és Kertészeti Szakközépiskola elnevezése Kiskőrösi Petőfi Sándor Evangélikus Óvoda, Általános Iskola, Gimnázium és Technikumra, a Kiskőrösi Egységes Gyógypedagógiai Módszertani Intézmény Integrált Óvoda, Általános Iskola, Készségfejlesztő Speciális Szakiskola elnevezése pedig Kiskőrösi Egységes Gyógypedagógiai Módszertani Intézmény, Óvoda, Általános Iskola és Készségfejlesztő Iskolára változott.

Ezeknek a változásoknak megfelelően módosítani kell az alapellátási körzetekhez tartozó utcák listáját, valamint az iskolaegészségügyi körzeteket meghatározó 6. számú mellékletet.

Meg kell határozni az Alapellátási törvény 5.§ (1) bekezdése szerinti egészségügyi alapellátásba tartozó feladatok közül a háziorvosi, házi gyermekorvosi és fogorvosi ügyeleti ellátás körzethatárait akkor is, ha az önkormányzat közigazgatási területének egésze egy körzet.

Figyelembe vettük továbbá a rendelet-tervezet előkészítése során a jogalkotásról szóló 2010. évi CXXX. törvény 3. §-át, mely szerint:

„Az azonos vagy hasonló életviszonyokat azonos vagy hasonló módon, szabályozási szintenként lehetőleg ugyanabban a jogszabályban kell szabályozni. A szabályozás nem lehet indokolatlanul párhuzamos vagy többszintű. A jogszabályban nem ismételhető meg az Alaptörvény vagy olyan jogszabály rendelkezése, amellyel a jogszabály az Alaptörvény alapján nem lehet ellentétes.”

Figyelembe vettük a jogszabályszerkesztésről szóló 6/2009. (XII.14.) IRM rendeletben foglalt szabályokat, így a jogszabály formai tagolását a hivatkozott rendeletnek megfelelően tartalmazza a rendelet-tervezet.

**A rendelet-tervezet részletes indokolása:**

**Az 1. §-hoz**

A rendelet-tervezet 1.§-a a rendelet bevezető részének módosítását tartalmazza, feltüntetve a rendelet-alkotásra felhatalmazást adó jogszabályhelyeket.

**A 2. §-hoz**

A Képviselő-testület egy háziorvosi, házi gyermekorvosi ügyeleti és egy fogorvosi ügyeleti körzet kialakításáról döntött ebben a szakaszban.

**A 3. §-hoz**

Meghatározásra került ebben a szakaszban az, hogy a fogorvosi ügyeleti ellátás körzete Kiskőrös város teljes közigazgatási területe.

**A 4. §-hoz**

A háziorvosi és házi gyermekorvosi ügyeleti ellátást Kiskőrös Város Önkormányzata a Kiskőrösi Többcélú Kistérségi Társulás tagjaként, annak keretében biztosítja, ezért a társulási megállapodásban foglaltak szerint rögzítésre kerültek ebben a szakaszban az ügyeleti ellátásban résztvevő települések, valamint az ügyeleti ellátás székhelye.

**Az 5. §-hoz**

A rendelet 1-5. mellékleteiben módosítani kell a közterület elnevezések változását, valamint az iskola-egészségügyi ellátás körzeteit meghatározó 6. melléklet módosítását tartalmazza ez a szakasz.

**A 6. §-hoz**

A hatályba léptető rendelkezést tartalmaz ez a szakasz.